Diari Oficial de la Generalitat Valenciana


Sumari del DOGV 9315, del 07-04-2022 (2022/3017)

DECRET 34/2022, d'1 d'abril, del Consell, pel qual es regulen l'organització i el funcionament del Registre d'Unions de Fet Formalitzades, així com els procediments d'inscripció, modificació i cancel·lació d'unions en aquest.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/04/01/34/dof/vci/html**

### Dades del document

Número de DOGV
:   9315

Data del DOGV
:   07-04-2022

Secció del DOGV
:   I. DISPOSICIONS GENERALS

Número del document
:   2022/3017


Data del document
:   01-04-2022

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * reglament administratiu
    * legislació

DECRET 34/2022, d'1 d'abril, del Consell, pel qual es regulen l'organització i el funcionament del Registre d'Unions de Fet Formalitzades, així com els procediments d'inscripció, modificació i cancel·lació d'unions en aquest. [2022/3017]  
Índex  
Capítol I. Del Registre d'Unions de Fet Formalitzades de la Comunitat Valenciana  
Article 1. Objecte i naturalesa  
Article 2. Adscripció i funcionament  
Article 3. Publicitat formal del Registre i certificacions  
Article 4. Efectes de la inscripció d'una unió de fet en el Registre d'Unions Formalitzades de la Comunitat Valenciana  
Article 5. Protecció de les dades de caràcter personal del Registre d'Unions de Fet Formalitzades de la Comunitat Valenciana  
Capítol II. De les inscripcions  
Article 6. Classes d'inscripcions  
Secció primera. De les inscripcions d'alta  
Article 7. Inscripcions d'alta  
Article 8. Requisits per a les inscripcions d'alta  
Article 9. Mitjans d'acreditació dels requisits  
Article 10. Manifestació de voluntat  
Article 11. L'acte de compareixença  
Secció segona. De les inscripcions de modificació  
Article 12. Inscripcions de modificació  
Secció tercera. De les inscripcions de cancel·lació  
Article 13. Inscripcions de cancel·lació  
Article 14. Mitjans d'acreditació dels motius de cancel·lació  
Article 15. Cancel·lació d'ofici de les inscripcions  
Capítol III. Disposicions comunes als procediments d'inscripció  
  
Article 16. Presentació de sol·licituds  
Article 17. Esmena de sol·licituds i desistiment  
Article 18. Finalització dels procediments i recursos  
Capítol IV. De la coordinació amb altres registres  
Article 19. Coordinació amb altres registres  
Disposicions transitòries  
Primera. Procediments en tràmit  
Segona. Conservació de les dades del Registre  
Disposició derogatòria  
Única. Derogació normativa  
Disposicions finals  
Primera. Desplegament reglamentari  
Segona. Autorització per a establir les directrius de funcionament i aprovar models normalitzats  
Tercera. Entrada en vigor  
  
  
PREÀMBUL  
  
Les Corts Valencianes, en el seu esforç per reforçar els principis d'igualtat i de no discriminació contemplats en la Constitució Espanyola, van aprovar la Llei 5/2012, de 15 d'octubre, d'unions de fet formalitzades de la Comunitat Valenciana amb la qual es pretenia reforçar el reconeixement i garantir la protecció de les parelles que, amb independència del seu sexe, conviuen en el territori de la Comunitat unides per un vincle d'afectivitat anàloga a la conjugal.  
Aquesta ambiciosa norma, per la qual es pretenia reconéixer un catàleg de drets per als seus integrants i descendents, va substituir l'anterior Llei 1/2001, de 6 d'abril, de la Generalitat, per la qual es regulaven les unions de fet, però va ser parcialment declarada inconstitucional per la Sentència 110/2016, de 9 de juny de 2016.  
Fins a aquest moment, la interpretació conjunta dels articles vigents de la Llei 5/2012 i del Decret 61/2002, de 23 d'abril, del Govern Valencià, pel qual s'aprova el Reglament de desplegament de la Llei 1/2001, de 6 d'abril, de la Generalitat Valenciana, per la qual es regulen les unions de fet, ha permés continuar oferint aquest servei a la ciutadania. No obstant això, l'experiència acumulada fins ara, les innovacions legislatives esdevingudes en diferents sectors de l'Administració i la constant cerca de millora en els serveis públics aconsellen la redacció d'un nou decret que permeta adequar el seu funcionament a les necessitats i a la creixent demanda de les parelles que sol·liciten la seua inscripció, i que en desplegament del que es disposa en la Llei 5/2012, de 15 d'octubre, d'unions de fet formalitzades de la Comunitat Valenciana, i amb plena adaptació a aquesta, regulen l'organització i el funcionament del Registre d'Unions de Fet Formalitzades, així com els procediments d'inscripció, modificació i cancel·lació d'unions en aquest.  
  
Aquest decret té com a finalitat regular el Registre d'Unions de fet de la Comunitat, en desplegament de la Llei 5/2012, de 15 d'octubre, d'unions de fet formalitzades de la Comunitat Valenciana, i en l'exercici de les competències que l'article 10 de l'Estatut d'Autonomia reconeix a la Generalitat Valenciana per a la defensa i promoció dels drets socials dels valencians, i específicament, entre aquests, dels drets de les situacions d'unió legalitzades.  
D'acord amb aquestes premisses, aquesta norma s'articula sobre els principis de necessitat, eficàcia, proporcionalitat, seguretat jurídica, transparència i eficiència, previstos en l'article 129 de la Llei 39/2015, d'1 d'octubre, del procediment administratiu comú de les administracions públiques.  
La regulació del decret respon als principis de necessitat, eficàcia i seguretat jurídica, ja que el text de la norma reglamentària s'adapta a les principals línies d'actuació que actualment manté la Llei 5/2012, de 15 d'octubre, d'unions de Fet Formalitzades de la Comunitat Valenciana, i les desenvolupa. El decret se circumscriu a la regulació del règim administratiu d'unions de fet, no conté cap referència als pactes econòmics o al règim jurídic civil inter partes, i regula de manera detallada el Registre d'Unions de Fet.  
  
Respecte als principis de proporcionalitat i transparència, el text del decret determina un tractament de les dades personals del Registre d'Unions de Fet d'acord amb el marc previst en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals. Uns altres aspectes a destacar en el reglament són una major adequació i ampliació dels mitjans de prova que permeten acreditar els requisits exigits per a inscriure les sol·licituds d'alta en el Registre.  
Finalment, en aplicació del principi d'eficiència, aquesta disposició reglamentària no comporta cap mena de càrregues administratives innecessàries en la regulació i el tractament del Registre d'Unions de Fet Formalitzades.  
Aquest decret es distribueix en dènou articles continguts en quatre capítols, dues disposicions transitòries, una disposició derogatòria i tres disposicions finals. El capítol primer estableix l'objecte, l'organització i funcions del Registre d'Unions de Fet Formalitzades de la Comunitat Valenciana; els capítols segon i tercer fan referència a les classes d'inscripcions que es poden dur a terme en aquest, amb indicació dels procediments i els requisits específics per a la tramitació; finalment, el capítol quart contempla la possible coordinació amb altres registres de similar naturalesa, siguen municipals o autonòmics.  
  
Per tot això, fent ús de l'habilitació conferida a aquest efecte i continguda en la disposició final segona de la Llei 5/2012, de 15 d'octubre, d'unions de fet formalitzades de la Comunitat Valenciana, i a proposta de la consellera de Justícia, Interior i Administració Pública, en virtut del que es disposa en l'article 28.c de la Llei 5/1983, de 30 de desembre, de la Generalitat, del Consell, conformement amb el Consell Jurídic Consultiu de la Comunitat Valenciana i després de la deliberació del Consell, en la reunió d'1 d- abril de 2022,  
  
  
DECRETE  
  
CAPÍTOL I  
Del Registre d'Unions de Fet Formalitzades de la Comunitat Valenciana  
  
Article 1. Objecte i naturalesa  
1. El present decret té per objecte, en desplegament del que es disposa per la Llei 5/1012, de 15 d'octubre, de la Generalitat, regular l'organització i funcionament del Registre d'Unions de Fet Formalitzades, així com els procediments d'inscripció, modificació i cancel·lació d'unions en aquest.  
2. La inscripció en el Registre d'Unions de Fet Formalitzades de la Comunitat Valenciana no podrà estar subjecta a límits temporals ni a cap condició.  
3. El Registre d'Unions de Fet Formalitzades de la Comunitat Valenciana té exclusivament caràcter administratiu.  
  
Article 2. Adscripció i funcionament  
1. El Registre d'Unions de Fet Formalitzades de la Comunitat Valenciana és únic i s'adscriu a la conselleria competent en matèria de justícia.  
2. El Registre tindrà un funcionament descentralitzat i es gestionarà a través dels serveis territorials de la conselleria. En cada servei territorial el personal funcionari encarregat del Registre estarà habilitat per a realitzar les funcions pròpies d'aquest.  
3. L'òrgan directiu amb competències en matèria d'unions de fet assumirà les funcions de coordinació, informació i aprovació de les directrius comunes sobre el procediment d'inscripció i gestió del Registre. En tot cas, qualsevol sol·licitud d'inici o modificació del procediment atendrà el que es preveu en matèria de registres administratius de la Llei de procediment administratiu comú de les administracions públiques.  
4. El Registre es gestionarà en un suport informàtic que garantisca la conservació i fiabilitat de la informació inscrita i facilite la interoperativitat amb altres administracions i operadors jurídics que, en exercici de la seua funció pública, hagen d'accedir al contingut publicitat pel Registre.  
  
Article 3. Publicitat formal del Registre i certificacions  
1. El contingut del Registre s'acreditarà mitjançant l'expedició de l'oportú certificat administratiu.  
2. Únicament podran lliurar-se certificats a sol·licitud de qualsevol dels membres de la unió de fet; dels seus causahavents quan tinguen com a fi fer valdre els seus drets en els procediments referits a les matèries de l'article 15 de la Llei 5/2012, de 15 d'octubre, de la Generalitat, d'unions de fet formalitzades de la Comunitat Valenciana; de les administracions públiques, quan aquests certificats siguen necessaris per al reconeixement de drets als membres de la unió, o dels jutges i tribunals de l'Administració de justícia.  
  
  
Article 4. Efectes de la inscripció d'una unió de fet en el Registre d'Unions de Fet Formalitzades de la Comunitat Valenciana  
1. Les persones integrants de les unions de fet formalitzades tindran la mateixa consideració que els cònjuges, als efectes del que es disposa en l'article 15 de la Llei 5/2012, de 15 d'octubre, d'unions de fet formalitzades de la Comunitat Valenciana.  
2. La inscripció en el Registre d'Unions de Fet Formalitzades de la Comunitat Valenciana serà requisit necessari per al reconeixement dels drets i obligacions contemplats en les lleis estatals i en les pròpies de la Generalitat, en els termes que aquestes assenyalen.  
  
Article 5. Protecció de les dades de caràcter personal del Registre d'Unions de Fet Formalitzades de la Comunitat Valenciana  
1. Les dades personals contingudes en el Registre d'Unions de Fet Formalitzades de la Comunitat Valenciana que hi estiguen d'alta, i mentre continuen en aquest estat, seran tractades de conformitat amb el que es disposa en la normativa sobre protecció de dades personals i garantia dels drets digitals.  
L'accés a dades de caràcter personal contingudes en el Registre es regirà pel que es disposa en la normativa de transparència, accés a la informació pública i bon govern, així com de protecció de dades personals i garantia dels drets digitals.  
2. La persona titular de la sotssecretaria de la conselleria competent en matèria de justícia, com a responsable de les activitats de tractament de les dades de caràcter personal contingudes en el Registre d'Unions de Fet, ha de garantir:  
a) L'aplicació dels principis de protecció de dades regulades en la normativa sobre protecció de dades personals.  
b) El compliment del deure d'informació, de conformitat amb la normativa sobre protecció de dades personals, a les parelles de fet que formaran part del Registre, d'aquelles dades que siguen objecte de tractament en l'activitat regulada en aquest decret.  
c) L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, seguretat i integritat de les dades, així com les que conduïsquen a fer efectives les garanties, obligacions i drets reconeguts en el règim jurídic de protecció de dades.  
  
3. Les persones afectades per les diferents actuacions de tractament de les dades que consten en el Registre podran exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant la conselleria competent en matèria de justícia.  
4. Amb caràcter general, les dades personals tractades per la conselleria es conservaran durant el temps necessari per a complir la finalitat per a la qual s'obtinguen. No obstant això, la conselleria podrà conservar-les amb la finalitat que siga factible determinar les possibles responsabilitats que es pogueren derivar del seu tractament o per a permetre'n l'ús posterior, després de l'adopció de les mesures de protecció adequades, amb finalitats estadístiques, històrics o d'investigació.  
  
  
CAPÍTOL II  
De les inscripcions  
  
Article 6. Classes d'inscripcions  
Les inscripcions en el Registre d'Unions de Fet Formalitzades de la Comunitat Valenciana podran ser de tres tipus: alta, modificació i cancel·lació. La inscripció o alta produirà l'obertura del foli registral i únic per a cada parella; al costat d'aquesta es podran practicar els assentaments de modificació i de cancel·lació.  
  
Secció primera  
De les inscripcions d'alta  
  
Article 7. Inscripcions d'alta  
1. La inscripció en el Registre d'Unions de Fet Formalitzades d'una relació de convivència i afectivitat anàloga a la conjugal comporta la constitució d'una unió de fet formalitzada a efectes del que es disposa en Llei 5/2012, de 15 d'octubre, de la Generalitat, d'unions de fet formalitzades de la Comunitat Valenciana, i altra normativa aplicable.  
  
2. Els assentaments d'inscripció d'alta han de recollir, com a mínim, les següents dades de les persones integrants de la unió: nom complet, data de naixement, nacionalitat, número del document identificatiu, domicili de convivència i data de resolució.  
  
Article 8. Requisits per a les inscripcions d'alta  
Les inscripcions d'alta en el Registre es realitzaran després d'haver-ho demanat les persones que integren la parella de fet, juntament amb la documentació acreditativa del compliment dels següents requisits:  
1. Ser majors d'edat o menors emancipats.  
2. Conviure en una relació d'afectivitat anàloga a la conjugal en el territori de la Comunitat Valenciana. No s'entendrà que s'incompleix aquest requisit quan, per circumstàncies laborals, familiars o legals, es deixe de conviure de manera temporal i així s'acredite en els termes establits en l'article 9.  
3. Manifestar la voluntat de formalitzar la relació de convivència afectiva per mitjà de la inscripció en el Registre d'Unions de Fet Formalitzades de la Comunitat Valenciana.  
4. No tindre relació de parentiu en línia recta per consanguinitat o adopció ni col·lateral per consanguinitat o adopció fins al segon grau.  
  
5. No estar lligats per matrimoni o estar separats legalment mitjançant sentència judicial ferma o per escriptura pública atorgada davant el notari.  
6. No tindre constituïda una parella o unió de fet, inscrita en qualsevol registre d'anàlogues característiques.  
7. No estar incapacitats judicialment per a regir la seua persona.  
  
Article 9. Mitjans d'acreditació dels requisits  
1. Els requisits exigits en l'article anterior seran acreditats, entre d'altres, pels següents mitjans permesos en dret:  
a) La majoria d'edat s'acreditarà mitjançant el document oficial en el qual conste la data de naixement o mitjançant una autorització a l'òrgan instructor perquè comprove les dades d'identitat personal. La condició de menor emancipat s'acreditarà mitjançant resolució judicial o certificat del registre civil.  
b) La convivència en una relació d'afectivitat anàloga a la conjugal en el territori de la Comunitat Valenciana s'acreditarà mitjançant el certificat de l'empadronament de tots dos integrants de la parella en un mateix domicili de la Comunitat Valenciana en el moment de presentar la sol·licitud. Si es donaren circumstàncies laborals, familiars o legals que impediren empadronar-se en el mateix domicili de manera temporal, es farà constar aquesta situació mitjançant una declaració responsable, i s'aportarà qualsevol documentació justificativa per a la valoració per l'òrgan competent per a resoldre. En el moment que cessen les circumstàncies temporals que impedeixen la convivència, les persones integrants de la parella hauran de comunicar aquest fet al Registre, als efectes de realitzar, després de l'oportuna verificació, a la corresponent modificació de la inscripció en el Registre. Si la falta de convivència es prolongara per més temps del que s'indica en la declaració responsable, s'hauria de renovar aquesta declaració i aportar nous documents que justifiquen la continuïtat de l'excepcional situació.  
Alternativament, i sempre que s'acredite que almenys un dels membres està empadronat en algun municipi de la Comunitat Valenciana, es podran admetre uns altres mitjans de prova de la convivència, com són: l'acreditació de descendència comuna, l'existència d'un contracte de lloguer a nom de tots dos membres de la parella per un període no inferior a sis mesos, l'escriptura de préstec hipotecari en la qual s'haja declarat que l'immoble objecte de la hipoteca constituirà habitatge habitual, o de compravenda conjunta d'un habitatge i altres d'anàloga naturalesa.  
c) El fet de no estar inclòs per vincle matrimonial s'acreditarà mitjançant el corresponent certificat negatiu del registre civil en què s'especifique l'estat civil actual de les persones interessades si és diferent del de solteria (divorciat/ada o vidu/vídua), o mitjançant documentació equivalent en el cas de persones estrangeres. En el cas d'estar separat legalment, s'haurà d'aportar la corresponent sentència judicial ferma, juntament amb el full d'inscripció matrimonial del registre civil amb la nota marginal de la sentència ja inscrita, o acreditar-se mitjançant escriptura pública atorgada davant el notari.  
d) L'absència de parentiu, el fet de no estar constituït en parella de fet amb una altra persona en qualsevol registre i el fet de no trobar-se incapacitat judicialment, s'acreditaran mitjançant una declaració responsable de les persones sol·licitants, en els termes establits en la Llei de procediment administratiu comú.  
e) La manifestació de la voluntat de tots dos membres de la parella de formalitzar-la s'acreditarà en els termes establits en l'article següent.  
  
2. Els documents acreditatius contemplats en el present article hauran de ser originals i expedits en una data no superior a tres mesos anteriors a la presentació de la sol·licitud d'inscripció.  
  
3. Cada document públic emés per un país estranger haurà de ser prèviament postil·lat per l'autoritat competent del país emissor, o legalitzat per l'oficina consular d'Espanya amb jurisdicció al país en el qual s'ha expedit i pel ministeri competent en matèria d'afers exteriors, d'acord amb el que es disposa en els convenis internacionals vigents. Si el document està redactat en un idioma estranger o no és plurilingüe, haurà de ser traduït per un traductor intèrpret jurat del ministeri competent en matèria d'afers exteriors espanyol. Si ve traduït pel país d'origen, haurà de ser prèviament legalitzat o postil·lat.  
  
  
Article 10. Manifestació de voluntat  
1. En tot cas, haurà de quedar constància de la manifestació lliure, expressa, certa, personal i conjunta de tots dos membres de voler constituir una unió formalitzada amb subjecció a la normativa vigent en la matèria en la Comunitat Valenciana.  
2. Es deixarà constància de la voluntat d'inscripció de la relació de convivència afectiva anàloga a la conjugal, a través de qualsevol dels següents mitjans:  
a) Compareixença personal de tots dos membres davant el personal funcionari del Registre d'Unions Formalitzades de la Comunitat Valenciana.  
b) Compareixença d'un dels membres de la unió juntament amb un apoderat amb poder notarial suficient per a això, que deixe constància fidedigna de la voluntat de tots dos membres de la parella.  
c) Mitjançant l'aportació d'escriptura pública, en la qual s'acrediten la totalitat dels requisits exigits per la llei i pel present decret. A aquest efecte, es podran elaborar convenis o protocols d'actuació amb els diferents col·legis notarials que garantisquen l'homogeneïtat de les actuacions i possibiliten l'accés recíproc a les dades relatives a les unions de fet que apareixen en les seues respectives bases de dades.  
  
Article 11. L'acte de compareixença  
1. Després de la comprovació del compliment dels requisits dels articles 8 i 9, es realitzarà l'acte de compareixença personal davant el personal funcionari encarregat del Registre, o, si escau, davant notari. Aquest acte té com a fi deixar constància de la voluntat d'inscriure una relació de convivència i afectivitat anàloga a la conjugal com a unió de fet formalitzada, i d'això estendrà acta el funcionari encarregat del Registre; si es realitza davant de notari, es formalitzarà en escriptura pública. En aquests documents hauran de constar, almenys, les següents dades:  
a) El nom complet de les persones que componen la parella.  
b) La data de naixement dels components de la parella.  
c) El número del document d'identificació personal (document nacional d'identitat per a nacionals, i passaport per a estrangers).  
d) La nacionalitat o nacionalitats de cadascuna de les persones.  
e) El domicili de convivència.  
f) La data d'inici de la convivència.  
2. L'acta haurà de ser signada pel personal funcionari i les persones compareixents.  
  
Secció segona  
De les inscripcions de modificació  
  
Article 12. Inscripcions de modificació  
1. Són objecte d'inscripció en el Registre les modificacions que, sense referir-se a la dissolució de la parella de fet, afecten alguna de les dades relatives a la inscripció d'alta. El corresponent assentament registral indicarà les dades que són objecte de modificació i la data de la resolució per la qual s'acorde.  
2. Quan la sol·licitud de la modificació es referisca al canvi del domicili, haurà d'acreditar-se el manteniment del requisit de convivència.  
  
Secció tercera  
De les inscripcions de cancel·lació  
  
Article 13. Inscripcions de cancel·lació  
1. Les inscripcions de cancel·lació són les que tenen per objecte declarar l'extinció d'una unió de fet en el Registre Administratiu d'Unions Formalitzades de la Comunitat Valenciana en els supòsits contemplats en l'apartat primer de l'article 5 de la Llei 5/2012, de 15 d'octubre, d'unions de fet formalitzades de la Comunitat Valenciana, i quan la parella deixe de tindre el seu domicili habitual, amb caràcter definitiu, en el territori de la Comunitat Valenciana.  
2. Els membres de la unió de fet estan obligats, encara que siga separadament, a sol·licitar la cancel·lació en el Registre d'Unions de Fet Formalitzades de la Comunitat Valenciana en el termini d'un mes des que concórrega qualsevol de les causes que donen lloc a l'extinció de la unió.  
  
Article 14. Mitjans d'acreditació dels motius de cancel·lació  
Les causes d'extinció s'acreditaran per algun dels següents mitjans:  
  
1. Per comú acord dels seus membres. Per a acreditar-ho, bastarà amb la presentació d'una sol·licitud conjunta en el model normalitzat a aquest efecte.  
2. Per declaració de voluntat de qualsevol de les persones integrants de la unió. Serà suficient la sol·licitud emplenada en el model normalitzat a aquest efecte.  
3. Quan qualsevol de les persones convivents estiga incursa en un procés penal iniciat per atemptar contra la vida, la integritat física, la llibertat, la integritat moral o la llibertat i indemnitat sexual de l'altre o de l'altra o dels fills o filles comuns o de qualsevol d'ells o d'elles, i s'haja dictat resolució judicial motivada en la qual es constaten indicis fundats i racionals de criminalitat. S'haurà d'aportar la documentació judicial en què queden especificats tots els punts assenyalats.  
  
4. Per mort o declaració de defunció de qualsevol dels seus membres. Els documents acreditatius vàlids seran un certificat del registre civil o una declaració judicial de defunció.  
5. Per cessament efectiu injustificat de la convivència durant un termini mínim de tres mesos. Aquesta circumstància es podrà acreditar per qualsevol mitjà vàlid en dret. En tot cas s'admetrà una declaració responsable i conjunta de totes dues persones.  
6. Per matrimoni de qualsevol dels seus membres. S'admetrà tant la certificació del registre civil com una còpia del llibre de família.  
7. Quan la parella deixe de tindre el seu domicili habitual, amb caràcter definitiu, en el territori de la Comunitat Valenciana. Serà suficient la manifestació emplenada en el model normalitzat a l'efecte.  
  
Article 15. Cancel·lació d'ofici de les inscripcions  
1. Quan per part del Registre d'Unions de Fet Formalitzades de la Comunitat Valenciana es tinga coneixement de la concurrència d'alguna de les causes d'extinció d'una unió de fet, o quan comprove la inexactitud o falsedat de les dades aportades amb la sol·licitud, podrà inscriure d'ofici la cancel·lació, amb audiència prèvia a tots dos integrants de la parella de la unió per un termini de quinze dies.  
2. A aquest efecte, l'òrgan responsable del Registre podrà realitzar d'ofici totes les actuacions que siguen necessàries per a garantir la veracitat i la fiabilitat de la informació continguda en aquest.  
3. La inscripció de la cancel·lació farà constar la causa que la motiva.  
4. Quan de les actuacions dutes a terme pel Registre es desprenga l'existència d'indicis de la comissió d'una infracció administrativa o, si és el cas, d'un delicte, es posarà en coneixement de l'administració competent o de l'autoritat policial o judicial.  
5. El procediment per a cancel·lar d'ofici una inscripció s'ajustarà al que es disposa en la Llei de procediment administratiu comú.  
  
  
CAPÍTOL III  
Disposicions comunes als procediments d'inscripció  
  
Article 16. Presentació de sol·licituds  
1. Les sol·licituds d'inscripció, modificació o cancel·lació es presentaran per mitjans telemàtics en el registre electrònic, o presencialment en els registres establits en la normativa relativa al procediment administratiu comú.  
2. Les sol·licituds es realitzaran mitjançant els models normalitzats que s'establisquen a aquest efecte, i que es presentaran juntament amb la documentació acreditativa indicada per a cada tipus de procediment.  
3. Les sol·licituds de cancel·lació presentades amb motiu que algun dels convivents estiga incurs en un procés penal iniciat per alguna de les causes assenyalades en la lletra c de l'apartat primer de l'article 5 de la Llei 5/2012, de 15 d'octubre, d'unions de fet formalitzades de la Comunitat Valenciana, així com les que presenten dones que hagen denunciat ser víctimes de violència de gènere, tindran preferència en la tramitació, sempre que s'acrediten aquestes circumstàncies.  
  
  
Article 17. Esmena de sol·licituds i desistiment  
1. Si la sol·licitud d'iniciació no compleix els requisits establits per a cada tipus de procediment o no s'aporta algun dels documents acreditatius, es requerirà la persona o persones sol·licitants perquè, en un termini de deu dies, esmenen la falta o aporte els documents preceptius, amb indicació que, si no ho fa dins del termini i en la forma escaient, es considerarà que ha desistit de la seua petició, en els termes establits en la normativa sobre procediment administratiu comú.  
  
2. No obstant això, quan es tracte d'una sol·licitud de cancel·lació per algun dels supòsits contemplats en les lletres a, d i e de l'apartat primer de l'article 5 de la Llei 5/2012, de 15 d'octubre, d'unions de fet formalitzades de la Comunitat Valenciana, i no s'aporte la corresponent acreditació en el termini atorgat a aquest efecte, s'entendrà que la cancel·lació se sol·licita per voluntat d'un dels membres de la unió, llevat que s'haja manifestat l'oposició expressa en la sol·licitud.  
  
  
Article 18. Finalització dels procediments i recursos  
1. Posen fi als procediments contemplats en el present decret la resolució subscrita per l'òrgan competent, el desistiment, la renúncia al dret i la declaració de caducitat, en els termes establits en la legislació en matèria de procediment administratiu.  
  
2. L'òrgan competent dictarà una resolució motivada en el termini màxim de tres mesos a comptar des de la presentació de la corresponent sol·licitud davant del Registre. Contra aquestes resolucions es podran interposar els recursos administratius que corresponguen.  
3. El requeriment a les persones interessades per a l'aportació de documents suspendrà el termini de tramitació del procediment, i en cas de no esmenar el requeriment dins del termini i en la forma escaient, se'ls tindrà per desistits de la seua petició, en els termes establits en la normativa sobre procediment administratiu comú.  
4. El transcurs del termini sense haver-se notificat resolució expressa, legitimarà l'interessat o interessats per a entendre estimada la seua sol·licitud per silenci administratiu, llevat que es tracte de sol·licituds d'alta en el Registre d'Unions de Fet Formalitzades de la Comunitat Valenciana, que, de conformitat amb el que es disposa en els articles 3 i 4.3 de la Llei 5/2012, de 15 d'octubre, d'unions de fet formalitzades de la Comunitat Valenciana, es consideraran desestimades.  
  
  
CAPÍTOL IV  
De la coordinació amb altres registres  
  
Article 19. Coordinació amb altres registres  
El Registre Administratiu d'Unions de Fet Formalitzades de la Comunitat Valenciana podrà coordinar-se amb uns altres registres de similar naturalesa, autonòmics i municipals, a través dels corresponents convenis.  
  
  
DISPOSICIONS TRANSITÒRIES  
  
Primera. Procediments en tràmit  
A totes les instàncies presentades en el Registre d'Unions de Fet Formalitzades de la Comunitat Valenciana fins a la data d'entrada en vigor del present decret els serà aplicable el Decret 61/2002, de 23 d'abril, d'aprovació del Reglament de desplegament de la Llei 1/2001, per la qual es regulen les unions de fet, i serà aplicable el nou reglament a totes aquelles sol·licituds presentades amb posterioritat a l'entrada en vigor d'aquest.  
  
Segona. Conservació de les dades del Registre  
L'administració competent en matèria d'unions de fet conservarà d'ofici totes les dades que consten en el Registre d'Unions de Fet Formalitzades de la Comunitat Valenciana, amb independència del règim jurídic sobre la base del qual es van inscriure.   
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 61/2002, de 23 d'abril, d'aprovació del Reglament de desplegament de la Llei 1/2001, per la qual es regulen les unions de fet.  
  
  
DISPOSICIONS FINALS  
  
Primera. Desplegament reglamentari  
Es faculta la persona titular de la conselleria competent en matèria de justícia per a dictar les disposicions que corresponguen per al desplegament i l'execució del present decret.  
  
Segona. Autorització per a establir directrius de funcionament i aprovar models normalitzats  
Es faculta la persona titular de l'òrgan directiu amb competències en matèria d'unions de fet per a establir directrius de funcionament del Registre d'Unions de Fet Formalitzades de la Comunitat Valenciana i per a aprovar els models normalitzats als quals fa referència el present decret.  
  
Tercera. Entrada en vigor  
El present decret entrarà en vigor l'endemà de ser publicat en el Diari Oficial de la Generalitat Valenciana  
  
València,1 d'abril de 2022  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO


Còpia Permalink ELI